मैथिलीशरण गुप्त की कविता भारतीय सांस्कृतिक गौरव का जीता जागता दस्तावेज है। गुप्त का लेखन 1908 से प्रारम्भ हो कर उनके जीवन के अन्त तक अनवरत चलता रहा। यद्यपि उन्होंने मौलिक, अनुदित, प्रबन्ध काव्य, मुक्तक-काव्य, स्फुट छन्द आदि सभी प्रकार की रचनाओं का सृजन किया किन्तु उनकी ख्याति का प्रमुख आधार 1912 में प्रकाशित ‘भारत-भारती’ है। उनका पहला महत्वपूर्ण काव्य ‘भारत-भारती’ है। हिन्दी भाषा-भाषी क्षेत्र में इतने व्यापक स्तर पर राष्ट्रीय सांस्कृतिक चेतना जगाने का जो काम अकेले ‘भारत-भारती’ ने किया, उतना अन्य पुस्तकों ने मिलकर भी नहीं किया। इसी कारण इसे असाधारण लोकप्रियता मिली।1 ‘भारत-भारती’ ने परतंन्त्र भारत की विपरीत परिस्थितियों में जाति व देश के प्रति गर्व व गौरव की भावना जन-जन मे प्रवाहित की। यह वह समय था जब अग्रेंजों की निरंकुशता के सामने पूरा देश लाचार था और स्वतंत्रता की बात तो दूर शासन के खिलाफ कुछ कहने का साहस भी किसी में नहीं था। ऐसे समय में ‘भारत-भारती’ के सृजन ने भारतीयों में नया जोश व स्फूर्ति भर दी। इसे लिखते समय गुप्त ने सम्पूर्ण भारतवर्ष और उसके भूत, वर्तमान व भविष्य को केन्द्र में रखा।